क’क्राझार 4 डिसेम्बर : झारबारि द’खरा दुलाराय बर’ फरायसा आफादनि खुंगा 11 थि बोसोरारि थान्दै जखन्थाय आरो झारबारि प्राइमारि ट्राइबेल संधनि खुंगा 2 थि थाम बोसोरारि जथुम्माखौ जुथायै इउ एन एकाडेमिनि लांगोनायाव गाजा गोमजा सानसेनि हाबाफारिजों मेहेर गोनाङै खुंफुंनाय जायो। बे हाबाफारिया फुंबिलिनि 7:15 रिंगायाव फुंबिलिनि आरज, फिरफिला उरायहोनाय, मुंख्लंफोरनो बिबार बावनाय आरो मानबाउनायजों जागायनानै थान्दै मेल जानाय, गेवलां मेल जानायनि गेजेरजों राव-थुनलाइ, समाज, हारिमु, गेलेमु, रांखान्थि, सोलोंथाइ आरो गुबुन गुबुन बिथिंनि सायाव जोबोद गोथौ आरो मोजांथारै सावरायलायनाय जायो। बेबादिनो थान्दै मेलाव सावरायलायनायनि गेजेरजों माखासे गोनांथार बिथांखिबो आजावनानै लानाय जायो आरो गेवलां मेलाव झारबारि ओनसोलाव गिबिथारै डक्टरेट डिग्रि मोननो हानाय ड० बोहैथि बरगयारि बिथांनो गांसे मानबिलाइ गथायना आरनायजों बरायो। बे थान्दै मेलावनो आलासि महरै बाहागो लाफैदों कक्राझार जिल्ला दुलाराय बर’ फरायसा आफादनि आफादगिरि कृपेस दैमारि आरोबाव गेवलां मेलनि गाहाइ आलासि महरै मिरू दुलाराय बर’ फरायसा आफादनि लेङाइ आफादगिरि।खोरोमदाव औवारि आरो बाहागो लादों गोबां माननि आलासिफोर। बे जथुम्माया झारबारि हालामनि एबा गुबुन गुबुन गामिनि सानसुमै मेलेमजिबि समाज सिबियारि मावथि, रायजो-राजा, फरायसा आरो फोरोंगिरि बिथांमोननि मेहेर गोनां बाहागो लानायनि गेजेरजों खुंफुंजायो।